Zuma-seun beboet en moet jammer sê oor uitlatingEdward Zuma (links) en sy regsverteenwoordiger Ayanda Mkhwanazi. Foto: ANA Oudpres. Jacob Zuma se seun, Edward, moet alle Suid-Afrikaners om verskoning vra vir sy uitlatings oor ministers Pravin Gordhan en Derek Hanekom. Zuma en die Menseregtekommissie (MRK) het ingevolge ’n skikkingsooreenkoms in die gelykheidshof in Durban ooreengekom dat hy skadevergoeding van R60 000 moet betaal. Die bedrag sal tussen twee skole in die Durban-omgewing verdeel word. Zuma se uitlatings is as haatspraak bestempel en hy is opdrag gegee om binne sewe dae aan alle Suid-Afrikaners om verskoning te vra. Dit sal deur die MRK gepubliseer word. Daar is ook ’n bevel uitgereik waarvolgens hy hom nie weer aan haatspraak mag skuldig maak nie. Zuma was self Dinsdag vlugtig in die hof voor hy landdros Irfaan Khalil gevra het om hom te verskoon en sy versoek toegestaan is. Zuma het talle verlede jaar warm onder die kraag gehad nadat hy Hanekom in ŉ ope brief ŉ “walglike wit hond” genoem het wat “opgelei is om swart mense te verskeur”. Zuma het in sy brief ook vir Gordhan as ŉ marionet van witmonopoliekapitaal uitgekryt. Die MRK het onmiddellik na die uitsprake gesê hy gaan daadwerklike stappe doen teen Zuma nadat hy hom skuldig gemaak het aan rassisme en haatspraak. Zuma het toe egter teruggekap deur die kommissie ’n “lae hond” te noem. Zuma het later vir Hanekom en Gordhan om verskoning gevra nadat die ANC hom opdrag gegee het om dit te doen. Die MRK het egter destyds geëis hy moet alle Suid-Afrikaners om verskoning vra en ’n boete van R100 000 opgelê word. Zuma se uitlatings is gemaak kort nadat sy pa vir Gordhan en Hanekom die trekpas gegee het. Albei is egter weer in pres. Cyril Ramaphosa se kabinet aangestel. Die R60 000-boete sal in maandelikse paaiemente van R10 000 betaal word. Hoewel die saak nou as afgehandel beskou word kan die MRK verdere stappe doen indien Zuma nie by die ooreenkoms hou nie.